Nýlega var gengið frá því að séra Skírnir Garðarsson afleysingaprestur hjá þjóðkirkjunni gegni starfi sóknarprests við Hallgrímskirkju í Saurbæ til maíloka á næsta ári , í fjarveru séra Kristins Jens Sigurþórssonar sem er í námsleyfi í Bandaríkjunum . Ársleyfi séra Kristins átti að ljúka 1. ágúst nk. en hann óskaði eftir framlengingu leyfis til næsta vors . Séra Skírnir sagðist í samtali við Skessuhorn vera ánægður að fá tækifæri til að starfa áfram meðal íbúa Hvalfjarðarsveitar , en hann hefur einnig leyst af um stundarsakir á Akranesi . Húsnæðismál afleysingaprestsins í Saurbæ voru talsvert til umfjöllunar í Skessuhorni á liðnum vetri , þar sem mál æxluðust þannig að prestsetrið var ekki til reiðu . Hefur Skírnir lengst af starfstíma sínum frá áramótum dvalið í sumarbúastað að Hóli í Svínadal . Skírnir sagði að sér byðist skrifstofuaðstaða að Saurbæ , en að öðru leyti væru húsnæðismálin á umræðustigi og ekki ljóst hvernig þeim yrði háttað .